
Az uzsora jelenség kriminológiai elemzése



Kik az uzsora áldozatai ma Magyarországon? Miért marad oly sok uzsorabűncselekmény rejtve az igazságszolgáltatás előtt? Milyen megoldásokat kínál a törvénykezés, és hogyan kezelik a problémát a világ más országaiban?
Dolgozatomat az uzsora történeti kontextusban való elemzésével kezdtem, figyelemmel követve e jelenség vallási-kulturális megítélésének változásait is. Az uzsora gyakorlatilag egyidős az emberiség kultúrájával – e történelmi-kulturális beágyazódás nyomon követhető követhető Hammurapi törvényoszlopától az Ótestamentumon át a magyar Tripartitumig.
Az uzsora máig elterjedt jelenség, amely a társadalom peremére szorultakat, a leginkább leszakadozókat veszélyezteti, azokat, akiknek egy-egy krízis – pl. állás elvesztése, súlyos betegség – esetén sürgősen pénzre van szükségük, és ezt nem tudják más forrásból előteremteni. A túl magas kamatok könnyen adósságcsapdába kergethetik a kölcsön felvevőjét, és az így kialakuló, kilátástalan helyzet további bűncselekményekhez vezethet mind az uzsora kölcsönzője, mind az uzsorás kölcsön felvevője részéről.
A jelenlegi hazai uzsorahelyzetet kevés kutatás mérte fel. Szükségessé vált egy új felmérés, melynek során részletesebb képet kaphatunk arról, melyek az uzsora legfontosabb jellemzői ma Magyarországon.
Kutatásom részeként egy széles körű ügyiratkutatást folytattam Hajdú-Bihar megyében, melynek eredményeit egy több hatóságra is kiterjedő megkérdezésben hasznosítottam. A megkérdezés során igyekeztem a lehető legjobban feltárni az uzsorával kapcsolatos bűncselekmények országszerte kirívóan alacsony nyomozáseredményességének okát. A dolgozatban leírt saját empirikus kutatás folyamán felfedeztem egy a szakirodalomban eddig nem regisztrált elkövetési módot, illetve az uzsorakölcsön törlesztésének egy eddig ismeretlen kikényszerítési módját.
A hazai uzsorahelyzet mellett vizsgálat alá vontam két másik állam, az Amerikai Egyesült Államok és Szingapúr uzsorahelyzetét. Az uzsora jelenségének számos aspektusában hasonlóságokat fedeztem fel e két kulturálisan egymástól távol álló ország tekintetében és hazánkkal is, így önálló javaslataim mellett törekedtem a megismert külföldi megoldások hazai implementálásának mérlegelésére is.
Dolgozatomban törekedtem a kortárs hazai és nemzetközi szakirodalom lehető legteljesebb bevonására a jelenségről alkotott árnyalt kép felvázolása érdekében, illetve megkíséreltem megfogalmazni az uzsora jelenségének kriminológia definícióját is.



